Vier op plaas deur weerlig doodgeslaanArgieffoto (Foto: CorinnaST, Pixabay) Vier plaaswerkers van Upington in die Noord-Kaap is Dinsdag dood en vyf ander beseer toe hulle deur weerlig getref is. Twee mans en twee vroue is Dinsdag laatmiddag op die Sador-plaas in Louisevale buite dié dorp deur weerlig doodgeslaan. Volgens kol. Masha Gamieldien, woordvoerder van die polisie, is die betrokke plaaswerkers glo seisoenwerkers wat besig was om druiwe op die plaas te oes toe die weer opgesteek het. Daar word vermoed dat die groep werkers tussen 16:00 en 18:00 deur die weerlig getref is. Die vier oorledenes is op die toneel dood verklaar waarna die ander vyf na ’n hospitaal op die dorp gehaas is. Volgens Gamieldien sal die name van die oorledenes later vandag bekend gemaak word sodra die betrokke families in kennis gestel is. Die polisie doen ’n geregtelike doodsondersoek.